Landwye misdaad laat toeriste moedeloos - Crime - Erongo
Tuesday, June 18th, 2019 00:56:26
Met die hoeveelheid aanvalle op mense wat tans in Namibië waargeneem word, laat dit nie net 'n lelike nasmaak vir besoekers nie, maar het dit ook 'n groot impak op die toerisme sektor. Volgens die minister van die omgewing en toerisme, Pohamba Shifeta, kan die land nie bekostig dat booswigte op toeriste – of inwoners – aanhou toeslaan nie. "Dit sal die besoekers aan ons land verminder, wat die sektor se bydrae tot die bruto binnelandse produk (BBP) beïnvloed," het hy in 'n onlangse onderhoud met Nampa gesê.
Volgens Shifeta, dra toerisme meer as 15% van die jaarlikse BBP by. 'n Besoeker aan Namibië, Marizanne Grobbelaar, het onlangs saam met haar man in Windhoek kom kuier. "Ek het opgewonde op die internet gaan soek na dinge om in Windhoek te doen," het sy in 'n onderhoud met Windhoek Express gesê. Sy was egter teleurgesteld toe sy afgeraai is om meeste van die besienswaardighede op die lys te besoek. "Windhoekers het ons meegedeel dat daar verskeie plekke is wat te gevaarlik geword het vir toeriste om te besoek, ook helder oordag," het sy gesê. Een van dié plekke is die bekende "Drie Sirkels" uitkykpunt. "Ons is van 'n 100% Windhoek-ervaring ontneem omdat ons te bang was vir 'n werklike aanval," het sy gesê. 'n Inwoner van Windhoek het gesê die grootste probleem is vir haar die middestad "Wanneer ek myself in Katutura bevind, is ek nie so benoud soos wanneer ek in die hoofstraat is nie," het sy gesê. Sy vertel sy het onlangs 'n besigheidsfunksie in die hoofstraat bygewoon. "Ek het net oor die pad gestap toe 'n dronk man skielik langs my staan en begin vatterig raak," sê sy. Daar was nie 'n teken van 'n sekuriteitswag nie. Shifeta het uitgewys dat sy ministerie maatreëls in plek gestel het en hande met die Namibiese polisiediens gevat het om hierdie soort insidente te bekamp. Daarmee saam is 'n tak geopen wat op die beskerming van toeriste fokus.
Kring-televisiekameras is reeds in nasionale parke opgerig, waar misdade gereeld plaasvind. "Die gemeenskap moet besef dat die toeriste hier is om ons te ondersteun en die land as 'n toeriste-bestemming bevorder. Ons moet hulle dan ook ondersteun wanneer hulle hier is," het hy gesê.